《四燕诗为吴立斋司空赋 其四 乡饮燕》
明代·顾清

合乐升歌动缙绅，泮宫开燕礼嘉宾。尚书谢政閒居日，太守兴贤化俗辰。

文物正当明盛治，典型重见老成人。肩舆十里虹桥晚，无限青云拥后尘。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。